泮塘

泮塘係位於廣州西關嘅一笪地，大約喺荔灣區龍津西路、荔灣湖、泮塘路、泮塘五約一帶。舊時係南漢後主劉鋹嘅御苑昌華苑嘅一部分，到清代係南海縣恩洲堡十八個鄉之一，泮塘鄉係之中最富庶嘅鄉。泮塘最出名嘅特產係泮塘五秀，即係蓮藕、茨菇、馬蹄、茭笋、菱角。

地名 
根據清代廣東大儒屈大均《廣東新語》記載，「泮塘」呢個名係由「半塘」化過來。當時西門打西，從龍津橋到蜆涌方圓二十里內有好多池塘，佔地過半，因為一半係魚塘，所以叫「半塘」。根據呢個記載，當時「半塘」呢個名所指嘅範圍係好大嘅，幾乎係西關嘅代名詞，連陳家祠都喺呢個地頭，後來呢個名嘅範圍縮細，而家泮塘內分爲從首約到五約共五個約。

民間口耳相傳另一個神話來解釋呢個地名：從前呢度有眼塘，呢眼塘得意嘅地方在於佢常年滿水，就算其他塘乾底，佢都係滿嘅；有年大旱，村民就用呢眼塘嘅水淋田，水位係噉落，不過落到一半就唔再落，第二日眼塘重新滿水，村民覺得神奇，於是嗌佢做半塘，用佢來起村名。另外半塘又叫半溪，有啲人嗌半水。

至於而家呢個名，係從宋代開始。相傳有位老先生行經呢處，打聽當地名，村民話係「半塘」，一半嘅半，先生笑講半半聲未滿有咩好聽？落多三點水咪重好。村內嘅父老聽咗又覺得係，所謂「泮」即係「入泮」，意思係返學讀書，因為古代嘅學宮又叫「泮宮」「泮水」，入學宮讀書就叫「入泮」。啲村民都想子孫出人才，爲咗攞意頭，一於改名做「泮塘」，重起咗支文塔希望文澤後世。

史 
古時候泮塘一帶係海，後來珠江泥沙沖積，唐朝時形成陸地。因為新沖出來嘅地方地勢低，啲人就開挖池塘，係塘基種荔枝、龍眼，逐漸成為荔枝灣一部分。據《廣東新語》，呢度嘅村民十之八九種蓮藕，夏天時賣蓮藕、蓮花，秋天曬乾荷葉透爐，連浸煙都有荷香。除咗蓮藕，荔枝都係重要生計，據《廣州城防誌》，種荔枝嘅人家有幾千戶，荔枝熟時，係荔枝灣嘅一處風景，「十里紅雲、八橋畫舫，遊人萃焉」。

因為呢度風景好，所以呢度建造過幾多園林。唐朝時嶺南節度使鄭從讜喺度築荔園，後來變成古蹟鄭公堤；南漢時成為御苑，當時南漢雖然偏居兩廣，因為海貿發達，有段時間都幾有錢，幾任皇帝一代闊佬過一代，大興土木，珠江兩岸起咗好多御苑。泮塘嘅昌華苑係其中之一，入邊起咗好多豪華宮殿，荔枝熟時皇帝就同內臣寵妃遊花園，重搞咗個「紅雲宴」，令呢度熱鬧一時。後來宋軍征服南漢，焚燬咗昌華苑。清代，呢度則有嶺南園林嘅傑作海山仙館。

近代以來，泮塘作為荔枝灣一部分，成為廣州有名嘅風景區，當時泮塘地方都係嶺南水鄉嘅風貌。不過呢幾十年來，廣州市區擴張，有城牆圍住嗰陣，泮塘係城外嘅鄉下，而家泮塘地方徹底城市化，已經睇唔到往日嘅水鄉景色，好多河涌消失，得返1958年挖嘅荔灣湖重見到樹木湖水。

21世紀初，廣州市政府開通咗中山八路同龍津西路之間嘅泮塘路，將佢變成「廣州美食一條街」。2007年市政府決定清拆泮塘五約嘅民房，攞出3.6萬平方公里笪地擴建荔灣湖公園。2013年，搞泮塘改造，近半老屋會保留，不過因為原住居民要搬趄，啲人認為日後泮塘會物是人非。

荔枝灣涌 

原本泮塘一帶嘅河涌因為工業化而污染嗮，變成臭涌而畀人冚蓋，後來2010年廣州搞亞運會，就順便使咗一億幾人民幣整治河涌，其中嘅大工程就係將舊時西關涌掀蓋復涌，恢復咗舊時嘅風貌，而家週邊變成咗旅遊區。

仁威廟 

仁威廟係泮塘重要文物，目前嘅保護級別屬省級，佢係間北帝廟，農曆二月初八係仁威廟誕。有個古仔話，從前有兩兄弟叫亞仁、亞威，有日佢哋撈到嚿怪石，抬返屋企供奉，從此生活得心應手，呢件事傳遍鄉里，十里之內都有人拜，於是啲人起咗座廟，鄉人據兄弟嘅名起做「仁威廟」。

泮塘五秀 
泮塘五秀係泮塘有名嘅特產，係指泮塘出產嘅菱角、蓮藕、馬蹄、茨菇、茭笋。因為出產嘅品質好靚，所以聲明遠播。

傳說話舊時啲村民經常去西禪寺裝香，同嗰度嘅和尚好熟，有回和尚贈村民五種水生植物種子，話係供佛嘅五種仙果，話過咗排會有場大雨，浸曬啲嘢，得呢五種仙果生存到。啲村民搦返去種，之後真係有場大雨浸到連水稻都無得生，反而呢五種植物生得重旺，之後啲村民就將佢哋當作本村特產。

開頭時佢哋其實係嗌「泮塘五瘦」，因為呢五樣嘢落鑊炒時要落足油，若果唔係隻鑊就生鏽，食油咁多就係瘦物，所以嗌「五瘦」。但後來瘦瘦聲好難聽，就嗌成「五秀」，表示呢五樣嘢係泮塘嘅名產，品質好好。

而家因為泮塘都變成市區，無曬泥湴，所以基本絕產，得同泮塘隔條珠江嘅大坦沙嘅坦尾重有少少種緊。

攷 

廣州地理
荔灣區地理
西關
荔灣區自然村